**BÜKKALJAI KŐKULTÚRA FOTÓPÁLYÁZAT**

**A Kaptárkő Természetvédelmi és Kulturális Egyesület és a Bükki Nemzeti Park Igazgatóság fotópályázatot hirdet "Bükkaljai kőkultúra" címmel.**

A pályázat aktualitását a 2016-ban elnyert Hungarikum cím adja, mely indoklása szerint a „Kaptárkövek és a bükkaljai kőkultúra” egy sajátos tájkarakterre épülő egységes természeti-, tájgazdálkodási- és kultúrtörténeti rendszer, mely kiemelkedő példát mutat a Magyar Értéktár természeti környezet kategóriájára.

**A pályázat tematikája:**

A Bükkalja kistájcsoport kialakulása, természetföldrajzi fejlődése és geológiai felépítése alapján is hazánk sajátos, unikális tájegységei közé tartozik. A bükkaljai kőkultúra magába foglalja a bükkaljai táj és az ott élő ember sajátos kapcsolatrendszerét, a kő, mint (építő)anyag jelentőségét a tájgazdálkodásban, a kőfaragó mesterséget, s azon belül a népi szakrális kőfaragó művészetet, a bükkaljai barlanglakásokat, kőbújókat, borospincéket. A bükkaljai kőkultúra – melynek a legarchaikusabb rétegét a kaptárkövek alkotják – tehát egy jól körülhatárolható hazai tájegységre jellemző, történelmi gyökerű, élő hagyományokkal rendelkező, összetett természeti-tájgazdálkodási-kulturális rendszer.

Olyan fotókat várunk, amelyek megmutatják ennek a tájnak az egyediségét, a kőkultúra meghatározó elemeit és megjelenési formáinak sokszínűségét.

**A pályázat feltételei:**

Egy pályázó maximum 5 db képpel nevezhet, de egy helyszínről maximum 3 db képet fogadunk el. A digitális utómunka megengedett. A beküldött kép bármilyen digitális formátum lehet, melynek mérete min. 6 MegaPixel, azaz legalább 2100×2800 pixeles és felbontása min. 300 dpi. A pályázaton való nevezés díjmentes.

A pályázók csak saját készítésű képekkel nevezhetnek. Ha a pályázat során kiderül, hogy a nevezett képek nem kizárólag a pályázó saját munkái, a pályázó kizárásra kerül a Kaptárkő Egyesület jelenlegi és jövőbeli pályázataiból.

A pályázaton való részvétellel a pályázó hozzájárul, hogy beküldött fotóit a Kaptárkő Természetvédelmi és Kulturális Egyesület és a Bükki Nemzeti Park Igazgatóság kiadványaiban és internetes felületein szabadon felhasználja (a készítő megjelölésével).

**Beküldés:**

A fotókat a kaptarkoegyesulet@gmail.com e-mail címre várjuk. A kép beküldésével egyidejűleg kérjük, adja meg a következő adatokat: a kép(ek) készítőjének neve, a kép(ek) címe, a kép(ek) készítésének helyszíne. Beküldési határidő: 2017. május 31. 20:00

**Értékelés:**

A szakmai zsűri a kivitelezés minősége, az ötletesség, a jó témaválasztás és a kép felhasználhatóságának figyelembe vételével az első 3 helyezettet díjazza. A fotókiállításra kiválogatott képek készítői szintén jutalomban részesülnek.

**Közönségszavazás:**

Ezzel párhuzamosan a közönségnek legjobban tetsző 3 kép is díjat kap, amelyekre Facebook-oldalunkon lesz lehetőség szavazni (<https://www.facebook.com/kaptarko>). A közönségszavazásban kizárólag valós személyek vehetnek részt!

**A pályázat díjazása:**

Bükkaljai települések önkormányzatai, szolgáltatói és a kiírók által felajánlott tárgyi és szolgáltatásbéli nyeremények.

**A nyertes műveket elbíráló zsűri tagjai:**

* Baráz Csaba, Bükki Nemzeti Park Igazgatóság
* Kozma Attila, Bükki Nemzeti Park Igazgatóság
* Havasi Norbert, Kaptárkő Egyesület
* Novák Richárd, Kaptárkő Egyesület
* Klein Dávid, Kaptárkő Egyesület
* Komka Péter, fotós
* Veres Imre, grafikus

**Vándorkiállítás:**

A pályázaton részt vevő alkotásokból vándorkiállítást szervezünk, melynek megnyitójára és a fotósok díjazására a **IV. Bükkaljai Mustrán kerül sor június 24-én Cserépfaluban, a Bükk Déli Kapu Látogatóközpontban**.

A bükkaljai kőkultúráról további információt találhatnak a bukkalja.info.hu honlapon. Az értékek felkereséséhez a Cartographia Bükk turistatérképe és turistakalauza nyújt segítséget.